ບັນດາພາກລັດ ຄູ່ຮ່ວມພັດທະນາ ແລະ ພາກເອກະຊົນ ໄດ້ຈັດກອງປະຊຸມຂະແໜງການຄ້າ ເພື່ອລາຍງານ ແລະ ປຶກສາຫາລື ບັນຫາທີ່ສົ່ງຜົນກະທົບຕໍ່ວຽກງານ ພັດທະນາຂະແໜງການຄ້າ ແລະ ພາກເອກະຊົນໃນ ສປປ ລາວໃນນັ້ນລວມມີ ບົດລາຍງານປະຈໍາປີຂະແໜງການຄ້າ ແລະ ບັນດາຂົງເຂດຈຸດສຸມຕົ້ນຕໍຂອງແຜນ 5 ປີ ໃນຕໍ່ໜ້າ,
ທ່ານນາງ ເຂັມມະນີ ພົນເສນາ ລັດຖະມົນຕີວ່າການກະຊວງອຸດສາຫະກໍາ ແລະ ການຄ້າ ກ່າວຕໍ່ກອງປະຊຸມຂະແໜງການຄ້າ ແລະ ພາກເອກະຊົນ ໃນວັນທີ 21 ຕຸລາ 2015 ນີ້ ຢູ່ນະຄອນຫຼວງວຽງຈັນ ວ່າ: ສປປ ລາວສາມາດຍາດໄດ້ຄວາມຄືບໜ້າທີ່ເພີງພໍໃຈ ໃນການເຊື່ອມໂຍງເສດຖະກິດພາກພື້ນ ແລະ ໂລກ ເປັນຕົ້ນ ແມ່ນໃນແຜນງານຂອງປະຊາຄົມເສດຖະກິດອາຊຽນ ແລະ ອົງການ-ການຄ້າໂລກ, ແຜນງານດ້ານກົດໝາຍ ແລະ ລະບຽບການໃໝ່ຂອງ WTO ແລະ ASAEN ກໍໄດ້ຮັບການສ້າງຕັ້ງຂຶ້ນ ເຊິ່ງລວມມີ ການເຂົ້າເຖິງຕະຫຼາດ, ການອໍານວຍຄວາມສະດວກດ້ານການຄ້າ, ສິ່ງກີດຂວາງດ້ານການຄ້າ ແລະ ອື່ນໆ ເຖິງຢ່າງໃດກໍຕາມການຈັດຕັ້ງປະຕິບັດບັນດາກົດໝາຍ ແລະ ລະບຽບການດ້ານທຸລະກິດຢ່າງເຕັມຮູບແບບໃນໄລຍະຜ່ານມາ ເຫັນວ່າຍັງມີສີ່ງທ້າທາຍຫຼາຍຢ່າງ ເຊິ່ງເປັນບັນຫາອັນຕົ້ນຕໍ ທີ່ຂັດຕໍ່ຄວາມອາດສາມາດໃນການແຂ່ງຂັນ ລວມມີການຂາດແຄນແຮງງານທີ່ມີຄວາມສາມາດ, ປະລິມານການຜະລິດທີ່ຕໍ່າຂອງໂຮງງານ ແລະ ຄວາມແຕກໂຕນກັນຫຼາຍ ລະຫວ່າງ ແຜນງານດ້ານກົດໝາຍທີ່ທັນສະໄໝ ແລະ ການຈັດຕັ້ງປະຕິບັດຕົວຈິງ ລວມທັງການບັງຄັບໃຊ້ກົດໝາຍໃນສັງຄົມ.
ທ່ານ ມີແຊນ ໂກຟິນ (MICHEL COFFIN) ອຸປະທູດສະຫະພາບເອີຣົບ ປະຈໍາລາວ ກ່າວວ່າ: ຜົນສໍາເລັດອັນໜຶ່ງຂອງລັດຖະບານລາວ ແມ່ນການຈະໄດ້ເຮັດໜ້າທີ່ເປັນປະທານອາຊຽນ ໃນປີ 2016 ແລະ ອີຢູ ຈະເພີ່ມການສະໜັບສະໜູນທີ່ຈໍາເປັນແກ່ ສປປ ລາວ ໃນການປະຕິບັດໜ້າທີ່ເປັນປະທານອາຊຽນ ໂດຍສະເພາະ ໃນການນໍາໜ້າດ້ານການປຶກສາຫາລືທີ່ປິ່ນອ້ອມ ສາມຂົງເຂດຕົ້ນຕໍພາຍໃຕ້ເສົາຄໍ້າຂອງປະຊາຄົມອາຊຽນ ລວມມີວຽກງານການເຊື່ອມໂຍງ, ວຽກງານການຄ້າ ແລະ ການພັດທະນາ ທຸລະກິດຂະໜາດນ້ອຍ ແລະ ກາງ, ເຊິ່ງການສະໜັບສະໜູນອາດຈະຜ່ານໂຄງການພາກພື້ນທີ່ມີຢູ່ໃນປັດຈຸບັນ ຂອງອີຢູ ກ່ຽວກັບການສະໜັບສະໜູນ ການເຊື່ອມໂຍງພາກພື້ນອາຊຽນ.